สไลด์ของสตีฟ วิลไฮต์ ในงานมอบรางวัลเวบบี 2013 เขียนว่า "มันออกเสียงว่า 'จิฟ' ไม่ใช่ 'กิฟ'"

|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

**การออกเสียงคำว่า *GIF*** ซึ่งเป็นคำย่อของวลีภาษาอังกฤษว่า Graphics Interchange Format ('รูปแบบสับเปลี่ยนภาพกราฟิกส์') เป็นประเด็นโต้แย้งกันมาตั้งแต่คริสต์ทศวรรษ 1990 ในภาษาอังกฤษนิยมออกเสียงคำย่อนี้เป็นคำพยางค์เดียวว่า /ɡɪf/ (เสียงคล้าย *กิฟ*, เกี่ยวกับเสียงนี้ ฟังเสียง) ด้วยเสียง *g* หนัก (เสียงคล้ายเสียงของ "ก") และ /dʒɪf/ (เสียงคล้าย *จิฟ*, เกี่ยวกับเสียงนี้ ฟังเสียง) ด้วยเสียง *g* เบา (เสียงคล้ายเสียงของ "จ") การออกเสียงทั้งสองแบบต่างกันที่หน่วยเสียงที่เขียนแทนด้วยอักษร *G* ที่มาของข้อถกเถียงมาจากข้อเท็จจริงว่าในภาษาอังกฤษไม่มีกฎกลางสำหรับการออกเสียงลำดับอักษร *gi*

บุคคลสาธารณะและสถาบันจำนวนมากได้ออกมาแสดงจุดยืนของตนในประเด็นโต้แย้งเกี่ยวกับการออกเสียงคำว่า *GIF* เช่น สตีฟ วิลไฮต์ ผู้คิดค้นรูปแบบไฟล์ภาพนี้ เคยกล่าวสุนทรพจน์ที่งานมอบรางวัลเวบบี 2013 โดยโต้แย้งว่าการออกเสียงอักษร *G* ในคำนี้เป็น *g* เบา (เสียงคล้ายเสียงของ "จ") คือการออกเสียงที่ถูกต้อง ในขณะที่คนอื่น ๆ ชี้ว่าอักษร *G* ในคำนี้มีที่มาจากคำว่า *graphics* (เสียงคล้าย *แกรฟิกส์*) ซึ่งออกเสียงอักษร *G* เป็น *g* หนัก (เสียงคล้ายเสียงของ "ก") จึงควรออกเสียงอักษร *G* ในคำนี้เป็น *g* หนัก ตามไปด้วย

แม้ว่าความถี่ของการออกเสียงแต่ละแบบจะแตกต่างกันไปตามภูมิภาค แต่ผลการสำรวจโดยทั่วไปแสดงให้เห็นว่าการออกเสียงอักษร *G* ในคำว่า *GIF* เป็น *g* หนัก เป็นที่แพร่หลายมากกว่าในภาษาอังกฤษ ยิ่งไปกว่านั้น ผู้พูดภาษาอังกฤษบางคนยังอ่านออกเสียงคำย่อนี้แบบเรียงตัวอักษรว่า /dʒiː aɪ ɛf/ (เสียงคล้าย *จีไอเอฟ*, เกี่ยวกับเสียงนี้ ฟังเสียง) พจนานุกรมภาษาอังกฤษโดยทั่วไปยอมรับการออกเสียงทั้งสองแบบหลัก และการวิเคราะห์ทางภาษาศาสตร์ไม่พบว่ามีการออกเสียงแบบใดที่มีความได้เปรียบทางสถิติอย่างเด่นชัด เมื่อพิจารณาจากความถี่ของรูปแบบการออกเสียงคำที่คล้ายกันในภาษาอังกฤษ นอกจากนี้ การออกเสียงคำว่า *GIF* ยังอาจแตกต่างกันไปในภาษาอื่น ๆ นอกเหนือจากภาษาอังกฤษเช่นกัน

ภูมิหลัง
--------

รูปแบบสับเปลี่ยนภาพกราฟิกส์ (Graphics Interchange Format; *GIF*) เป็นรูปแบบไฟล์ภาพที่ได้รับการพัฒนาขึ้นใน ค.ศ. 1987 โดยสตีฟ วิลไฮต์ ที่คอมพิวเซิร์ฟ ผู้ให้บริการออนไลน์สัญชาติอเมริกัน ไฟล์สกุลนี้เป็นที่นิยมใช้เพื่อแสดงภาพเคลื่อนไหวที่มีขนาดสั้นและวนซ้ำ คำย่อ *GIF* ซึ่งโดยทั่วไปนิยมออกเสียงเป็นคำพยางค์เดียวกลายเป็นประเด็นถกเถียงว่าควรออกเสียงพยัญชนะต้นคำอย่างไร บางคนออกเสียงคำนี้โดยใช้เสียง *g* หนัก (เสียงคล้ายเสียงของ "ก") เป็น /ɡɪf/ (เสียงคล้าย *กิฟ*, เกี่ยวกับเสียงนี้ ฟังเสียง) ในขณะที่คนอื่น ๆ ออกเสียงคำนี้โดยใช้เสียง *g* เบา (เสียงคล้ายเสียงของ "จ") เป็น /dʒɪf/ (เสียงคล้าย *จิฟ*, เกี่ยวกับเสียงนี้ ฟังเสียง) ผู้พูดส่วนน้อยกลุ่มหนึ่งอ่านออกเสียงคำย่อนี้แบบเรียงตัวอักษร จึงเกิดเป็นคำอ่านว่า /dʒiː aɪ ɛf/ (เสียงคล้าย *จีไอเอฟ*, เกี่ยวกับเสียงนี้ ฟังเสียง)

วิลไฮต์และทีมงานที่พัฒนารูปแบบไฟล์ภาพนี้ระบุไว้ในข้อกำหนดทางเทคนิคว่าคำย่อนี้ให้ออกเสียงด้วย *g* เบา ในข้อกำหนดดังกล่าว ทีมงานเขียนหัวข้อคำถามหนึ่งไว้ว่า "โปรแกรมเมอร์ที่ช่างเลือก เลือก [การออกเสียงว่า] "กิฟ" หรือ "จิฟ"?" ซึ่งเป็นการล้อคำขวัญโฆษณาสินค้าของบริษัทเนยถั่วจิฟที่ว่า "คุณแม่ที่ช่างเลือก เลือกจิฟ" เอบีซีนิวส์ระบุว่าการถกเถียงเรื่องการออกเสียงคำนี้สามารถสืบย้อนไปได้ถึง ค.ศ. 1994 ที่ซึ่งผู้แต่งสารานุกรมรูปแบบไฟล์ภาพเล่มหนึ่งระบุว่า ดูเหมือนว่า "คนส่วนใหญ่" จะนิยมออกเสียง *G* ในคำนี้เป็น *g* หนัก มากกว่า *g* เบา (ซึ่งตัวเขาเองนิยม)

### ในภาษาอื่น ๆ

ในภาษาฝรั่งเศสมีแนวโน้มที่จะออกเสียงคำว่า *GIF* เป็น [ʒif] (เสียงคล้าย *ชิฟ*) โดยใช้เสียงเสียดแทรก หลังปุ่มเหงือก ก้อง [ʒ] (เสียงคล้ายเสียงของ "ช") อย่าง *j* ในคำว่า *joie* (เสียงคล้าย *ชัว*) ในภาษาฝรั่งเศส หรืออย่าง *s* ในคำว่า *measure* (เสียงคล้าย *เมชเชอร์*) และ *vision* (เสียงคล้าย *วิชชัน*) ในภาษาอังกฤษ แม้ว่าจะมีแนวโน้มที่จะคงเสียง [dʒ] (ซึ่งไม่ปรากฏในวงศัพท์ฝรั่งเศสดั้งเดิม) ไว้ในคำยืมจากภาษาอังกฤษ (เช่น *jeans*; เสียงคล้าย *จีน*) ก็ตาม บางภาษาไม่มีเสียง *g* หนัก หรือไม่มีเสียง *g* เบา ในระบบเสียงของตน เช่น ภาษาสเปนและภาษาฟินแลนด์ไม่มีเสียง [ʒ] ในวงศัพท์ดั้งเดิม ภาษาอาหรับถิ่นหลายภาษาไม่มีเสียง [ɡ] ในขณะที่ภาษาไทยไม่มีทั้งเสียง [ɡ], [ʒ] และ [dʒ] เป็นต้น ในภาษานอร์เวย์ อักษร *G* ในคำว่า *GIF* ออกเสียงเป็น *g* หนัก ([ɡ]) ซึ่งต่างกับการออกเสียงลำดับอักษร ⟨gi⟩ ในคำนอร์เวย์ดั้งเดิมเป็นเสียงเปิด เพดานแข็ง ก้อง [j] อย่าง *y* ในคำว่า *yes* (เสียงคล้าย *เยส*) ในภาษาอังกฤษ

การวิเคราะห์ข้อถกเถียง
----------------------

### สาเหตุ

ในภาษาอังกฤษ ข้อถกเถียงทางภาษาศาสตร์นี้ส่วนหนึ่งเกิดขึ้นจากข้อเท็จจริงที่ว่าไม่มีกฎกลางว่า ลำดับอักษร *gi* จะต้องออกเสียงเช่นไร โดยที่เสียง *g* หนัก ปรากฏในคำเช่น *gift* และเสียง *g* เบา ปรากฏในคำเช่น *gin* (เสียงคล้าย *จิน*) เป็นต้น ในภาษาอังกฤษเก่า อักษร *g* อาจออกเสียงเป็นเสียง *g* เบา หรืออาจออกเสียงเป็นเสียง *y* (ที่เป็นพยัญชนะ) และเมื่อภาษาอังกฤษรับเสียง *g* หนัก เพิ่มเข้ามาในภายหลัง การออกเสียง *g* ทั้งแบบเบาและแบบหนักก็ยังปรากฏต่อไปในบริบทที่ซึ่ง *g* นำหน้า *i*

การวิเคราะห์คำจำนวน 269 คำ โดยไมเคิล ดาว (Michael Dow) นักภาษาศาสตร์ชาวอเมริกัน พบว่าแนวโน้มการออกเสียง *g* หนัก หรือ *g* เบา เมื่อพิจารณาจากคำภาษาอังกฤษอื่น ๆ มีผลลัพธ์เกือบเท่ากัน กระนั้น ผลการวิเคราะห์อาจแตกต่างไปบ้างขึ้นอยู่กับกรอบค่าที่ใช้ในการวิเคราะห์ ในบรรดาคำ 105 คำที่มี *gi* อยู่ในตำแหน่งใดตำแหน่งหนึ่งของคำนั้น มี 68 คำที่ออกเสียง *g* เบา ในขณะที่มีเพียง 37 คำที่ออกเสียง *g* หนัก อย่างไรก็ตาม พบว่าคำที่ออกเสียง *g* หนัก ปรากฏบ่อยกว่าอย่างมีนัยสำคัญในภาษาอังกฤษที่ใช้ในชีวิตประจำวัน โดยคำที่ไม่ค่อยเป็นที่รู้จักอย่าง *flibbertigibbet* (เสียงคล้าย *ฟลิบเบอร์ทิจิบบิต*) และ *tergiversate* (เสียงคล้าย *เทอร์จิเวอร์เซต*) ซึ่งออกเสียง *g* เบา นั้นมีรวมอยู่ในรายการคำ 68 คำที่ออกเสียง *gi* เบา เมื่อนำความชุกของคำแต่ละคำเข้ามาพิจารณาด้วย พบว่าเสียง *g* หนัก และ *g* เบา ปรากฏในความถี่เกือบเท่ากันในบรรดาคำที่มี *gi* และไม่พบแนวโน้มที่ชัดเจนไปในทางใดทางหนึ่งเช่นกันไม่ว่าจะพิจารณาเฉพาะคำที่ขึ้นต้นด้วย *gi* หรือพิจารณาเฉพาะคำพยางค์เดียวอย่าง *gift* (เสียงคล้าย *กิฟต์*) และ *gin* (เสียงคล้าย *จิน*) เป็นต้นก็ตาม

เกรตเชิน แม็กคัลล็อก นักภาษาศาสตร์ชาวแคนาดา เสนอทฤษฎีโดยอ้างจากงานของไมเคิล ดาว ว่า ในเมื่อเสียง *g* หนัก และ *g* เบา ในบริบทนี้มีการใช้งานในความถี่ที่แทบจะเท่ากัน เมื่อบุคคลหนึ่งพบคำว่า *GIF* เป็นครั้งแรก บุคคลนั้นก็จะคาดเดาการออกเสียงในลักษณะคล้ายกับการโยนหัวโยนก้อย โดยการเทียบคำนี้กับคำอื่น ๆ ที่ตนเองได้พบมาในอดีต และเมื่อตัดสินใจได้แล้วว่าจะออกเสียงแบบใด ความคิดนั้นก็จะฝังรากไปเลย แม็กคัลล็อกจึงให้ความเห็นเพิ่มเติมว่า "นี่อาจหมายความว่าเราจะต่อสู้กันในสงครามการออกเสียงคำว่า *gif* ไปอีกหลายชั่วอายุคน"

### ข้อโต้แย้ง

การวิเคราะห์ใน ค.ศ. 2019 โดยมาร์เติน ฟัน เดอร์ เมอเลิน นักภาษาศาสตร์ชาวดัตช์ พบว่าข้อโต้แย้งที่มีผู้ยกมาใช้บ่อยที่สุดในโลกออนไลน์เกี่ยวกับการออกเสียงคำว่า *GIF* คือข้อโต้แย้งประเภท "ระบบ" ซึ่งสนับสนุนฝ่ายใดฝ่ายหนึ่งในการโต้เถียงโดยยืนกรานว่ารูปแบบการออกเสียงควรเป็นผลสืบเนื่องมาจากกฎที่คงเส้นคงวาของภาษา ตัวอย่างหนึ่งของข้อโต้แย้งประเภทนี้คือ "คำย่อตามระบบ" ซึ่งเสนอว่า ในเมื่ออักษร *G* ในคำว่า *GIF* ย่อมาจากคำว่า *graphics* เราก็ควรจะออกเสียงอักษรนี้โดยใช้หน่วยเสียงเดียวกัน (กล่าวคือ *g* หนัก) ข้อโต้แย้งนี้บางครั้งมาพร้อมกับการประชดประชันว่า หากเราต้องออกเสียงคำย่อ *GIF* โดยใช้ *g* เบา แล้ว เราก็ควรออกเสียงคำเต็มของมันว่า /ˈdʒræfɪks/ (เสียงคล้าย *จแรฟิกส์*) ให้เหมือนกันด้วย ข้อโต้กลับสำหรับข้อโต้แย้งนี้มีอยู่ว่า อักษรในคำย่อไม่จำเป็นต้องออกเสียงเหมือนอักษรในคำรากของมัน เช่น อักษร *u* ในคำว่า *scuba* (ย่อมาจาก *self-contained underwater breathing apparatus*) ออกเสียงเป็น /uː/ (เสียง *อู*) แม้ว่าอักษร *u* ในคำราก *underwater* จะออกเสียงเป็น /ʌ/ (เสียงคล้าย *อะ*) ก็ตาม เช่นเดียวกับกรณีคำย่อ *NASA* (ย่อมาจาก *National Aeronautics and Space Administration*) ซึ่งออกเสียงว่า /ˈnæsə/ (เสียงคล้าย *แนซา*, เกี่ยวกับเสียงนี้ ฟังเสียง) และไม่ได้ออกเสียงว่า /ˈneɪsə/ (เสียงคล้าย *เนซา*)

อีกตัวอย่างหนึ่งของข้อโต้แย้งประเภท "ระบบ" คือการวิเคราะห์ความถี่ ซึ่งสำรวจว่าคำภาษาอังกฤษอื่น ๆ มีกี่คำที่ออกเสียงโดยใช้ *g* หนัก หรือ *g* เบา ในสถานการณ์อื่น ๆ ซึ่งคล้ายกับการวิเคราะห์ของไมเคิล ดาว หลังจากที่สตีฟ วิลไฮต์ ประกาศความเห็นของเขาว่าการออกเสียงแบบ *g* เบา เป็นแบบที่ถูกต้องแบบเดียวเท่านั้น ได้เกิดการพูดคุยอย่างมีนัยสำคัญจากทั้งสองฝ่ายของประเด็นนี้ในสื่อสังคมและสื่อมวลชน เคซี แชน ซึ่งเขียนบทความให้แก่ *กิซโมโด* โต้แย้งว่าวิลไฮต์เป็นฝ่ายผิด เนื่องจากเสียง *g* เบา ที่ตามด้วย *if* ควรจะสะกดด้วยอักษร *j* ดังเช่นในคำว่า *jiffy* (เสียงคล้าย *จิฟฟี*) ในชื่อบริษัทเปลี่ยนถ่ายน้ำมันเครื่อง *Jiffy Lube* (เสียงคล้าย *จิฟฟีลูบ*) และในวลี *be back in a jiffy* (เสียงคล้าย *บีแบ็กอินอะจิฟฟี*) หรือในชื่อบริษัทเนยถั่ว *Jif* (เสียงคล้าย *จิฟ*) เป็นต้น

ข้อโต้แย้งที่พบได้บ่อยที่สุดในลำดับถัดมาในการวิเคราะห์ของฟัน เดอร์ เมอเลิน คือข้อโต้แย้งที่อ้างถึงผู้มีอำนาจกำหนด (authority) รายใดรายหนึ่งซึ่งมักจะเป็นวิลไฮต์ในฐานะผู้คิดค้นรูปแบบไฟล์ภาพนี้ หลังจากที่วิลไฮต์ประกาศสนับสนุนการออกเสียงแบบ *g* เบา หลายคนยอมรับว่าเขาเป็นผู้มีอำนาจกำหนดคำอ่านออกเสียงของคำนี้เนื่องจากเขาเป็นผู้สร้างสรรค์รูปแบบไฟล์ภาพ วิลไฮต์เป็นผู้มีมีสิทธิอำนาจในการกำหนดการออกเสียงคำว่า *GIF* ที่ได้รับการอ้างถึงมากที่สุดในการวิเคราะห์ โดยคิดเป็นร้อยละ 65.2 ของบรรดาข้อโต้แย้งที่สนับสนุนการออกเสียงแบบ *g* เบา โดยอ้างถึงผู้มีสิทธิอำนาจ บางคนซึ่งรวมถึงเคซี แชน อ้างถึงประธานาธิบดีบารัก โอบามา เพื่อสนับสนุนการออกเสียงแบบ *g* หนัก และคนอื่น ๆ อ้างถึงพจนานุกรมหรือซอฟต์แวร์ผู้ช่วยต่าง ๆ (อย่างซีรีเป็นต้น) ในฐานะผู้มีอำนาจในการกำหนดการออกเสียงคำว่า *GIF*

### ผลสำรวจ




จำนวนผู้ใช้ที่สนับสนุนการออกเสียงแต่ละแบบ ในบทวิเคราะห์ของฟัน เดอร์ เมอเลิน

  *g* หนัก (57.2%)  *g* เบา (31.8%)  ทั้งคู่ (เอียงไปทาง *g* เบา) (8.2%)  ออกเสียงแยกทีละตัวอักษร (2.8%)

การสำรวจซึ่ง *แมชาเบิล* จัดขึ้นใน ค.ศ. 2014 และมีผู้เข้าร่วมตอบมากกว่า 30,000 คนทั่วโลก พบว่าเจ็ดในสิบคนออกเสียงอักษร *G* ในคำว่า *GIF* เป็นเสียง *g* หนัก การวิเคราะห์ของฟัน เดอร์ เมอเลิน พบว่าร้อยละ 57.2 ของข้อความออนไลน์ที่เขารวบรวมมานั้นสนับสนุนการออกเสียงแบบ *g* หนัก ในขณะที่ร้อยละ 31.8 พอใจที่จะออกเสียงแบบ *g* เบา นอกจากนี้ยังพบว่าร้อยละ 8.2 สนับสนุนการออกเสียงทั้งสองแบบ แต่เอียงไปทางแบบ *g* เบา มากกว่า และร้อยละ 2.8 เลือกออกเสียงคำนี้แบบแยกทีละตัวอักษร

การสำรวจบรรดานักพัฒนาซอฟต์แวร์อย่างไม่เป็นทางการใน *สแต็กโอเวอร์โฟลว์* พบว่าผู้ตอบแบบสำรวจร้อยละ 65.6 เลือกออกเสียงแบบ *g* หนัก, ร้อยละ 26.3 เลือกออกเสียงแบบ *g* เบา, ร้อยละ 6 เลือกออกเสียงแบบแยกทีละตัวอักษร และร้อยละ 2 ไม่ได้ออกเสียงหนึ่งในสามแบบข้างต้น อย่างไรก็ตาม บทวิเคราะห์จาก *ดิอีโคโนมิสต์* โต้แย้งว่าสัดส่วนในผลสำรวจดังกล่าวต่างกันมากเกินจริงเนื่องจากความเอนเอียงในการเลือกตัวอย่าง กล่าวคือ ในขณะที่ประชากรของประเทศที่นิยมใช้เสียง *g* หนัก มีสัดส่วนคิดเป็นเพียงร้อยละ 45 ของประชากรโลก ผู้ตอบแบบสำรวจจากประเทศเหล่านั้นกลับมีสัดส่วนมากถึงร้อยละ 79 ของกลุ่มตัวอย่างการสำรวจ และเมื่อคำนวณใหม่โดยถ่วงน้ำหนักประชากรของแต่ละประเทศแล้ว สัดส่วนของผู้ออกเสียงแบบ *g* หนัก ยังคงนำอยู่ แต่ก็นำอยู่ไม่มากที่ร้อยละ 44 ต่อร้อยละ 32 ซึ่งเป็นสัดส่วนของผู้ออกเสียงแบบ *g* เบา การถ่วงน้ำหนักประชากรยังทำให้สัดส่วนผู้ออกเสียงแบบแยกทีละตัวอักษรเพิ่มขึ้นมาที่ร้อยละ 21 อีกด้วย รูปแบบการออกเสียงแยกทีละตัวอักษรนี้พบได้ทั่วไปในประเทศแถบเอเชีย โดยพบว่าผู้ตอบแบบสำรวจชาวจีนประมาณครึ่งหนึ่ง และผู้ตอบแบบสำรวจชาวเกาหลีใต้ประมาณร้อยละ 70 เลือกออกเสียงแบบนี้ ส่วนประเทศพัฒนาแล้วโดยรวมมีแนวโน้มเลือกออกเสียงแบบ *g* หนัก มากกว่า

### พจนานุกรม

พจนานุกรมออนไลน์ *ดิกชันนารีดอตคอม* เก็บคำอ่านออกเสียงของคำว่า *GIF* ไว้ทั้งแบบ *g* หนัก และแบบ *g* เบา โดยให้คำอ่านแบบ *g* เบา เป็นแบบหลัก ในขณะที่ *พจนานุกรมภาษาอังกฤษแบบอเมริกันของเคมบริดจ์* และ *พจนานุกรมเคมบริดจ์สำหรับผู้เรียนระดับสูง* เก็บคำอ่านออกเสียงแบบ *g* หนัก ไว้เพียงแบบเดียว พจนานุกรมออนไลน์ของเมร์เรียม-เวบสเตอร์ และเล็กซิโกเก็บคำอ่านออกเสียงไว้ทั้งสองแบบ *นิวออกซ์เฟิร์ดอเมริกันดิกชันนารี* ฉบับปี 2005 เก็บคำอ่านออกเสียงแบบ *g* เบา ไว้เพียงแบบเดียว ส่วน *ออกซ์เฟิร์ดดิกชันนารีออฟอิงกลิช* ฉบับปี 2010 เก็บคำอ่านออกเสียงไว้ทั้งสองแบบ แต่เรียงเอาคำอ่านแบบ *g* เบา ขึ้นก่อน พจนานุกรมภาษาฝรั่งเศส *เปอตีรอแบร์* และ *เปอตีลารุส* เก็บคำอ่านออกเสียงไว้เพียงแบบเดียวคือ [ʒif] (เสียงคล้าย *ชิฟ*) พจนานุกรมภาษานอร์เวย์ของบัณฑิตยสถานนอร์เวย์เก็บคำอ่านออกเสียงแบบ *g* หนัก ไว้เป็น [gifː] (เสียงคล้าย *กิฟฟ์*) หนังสือ *ศัพท์คอมพิวเตอร์และเทคโนโลยีสารสนเทศ ฉบับราชบัณฑิตยสถาน* ฉบับปี 2006 กำหนดคำทับศัพท์ของคำว่า *GIF* ไว้เพียงแบบเดียวคือ "จิฟ" ซึ่งมีที่มาจากคำอ่านออกเสียงแบบ *g* เบา ในภาษาอังกฤษ

เหตุการณ์
---------

บัญชีทัมเบลอร์ของทำเนียบขาวโพสต์อินโฟกราฟิกเชิงขบขันซึ่งระบุว่าควรออกเสียงคำว่า *GIF* ด้วยเสียง *g* หนัก
ในเดือนพฤษภาคม ค.ศ. 2013 วิลไฮต์ได้รับรางวัลสาขาความสำเร็จสูงสุดในงานประกาศรางวัลเวบบีซึ่งเชิดชูเกียรติความสำเร็จทางอินเทอร์เน็ต ขณะเขาขึ้นรับรางวัล หน้าจอเหนือเวทีในงานก็แสดงข้อความว่า:

มัน  
ออกเสียงว่า  
"จิฟ"  
ไม่ใช่ "กิฟ"
"จิฟ" ในที่นี้หมายถึงการออกเสียงแบบ *g* เบา หลังจากกล่าวสุนทรพจน์แล้ว วิลไฮต์กล่าวกับ *เดอะนิวยอร์กไทมส์* ว่า "พจนานุกรมภาษาอังกฤษ ฉบับออกซฟอร์ด ยอมรับการออกเสียงทั้งสองแบบ พวกเขาเข้าใจผิด มันออกเสียงแบบ *g* เบา เท่านั้น ... จบนะ"

ผู้เข้าร่วมงานมีปฏิกิริยาตอบรับในทางบวกต่อสุนทรพจน์สั้น ๆ ของวิลไฮต์ แต่กลับเกิดการโต้เถียงขึ้นในโลกออนไลน์ซึ่งมีผู้ใช้บางส่วนแสดงความเห็นต่อต้านรูปแบบการออกเสียงของเขา ฟัน เดอร์ เมอเลิน ตั้งข้อสังเกตว่านี่ "ดูเหมือนจะเป็นคนบัญญัติคำ (หรือคำย่อ ถ้าจะกล่าวให้ถูก) คนแรกที่ให้คำแนะนำเกี่ยวกับการใช้คำที่เขาบัญญัติขึ้นเอง" มีการทวีตมากกว่า 17,000 ครั้งภายหลังการกล่าวสุนทรพจน์ ทำให้ "*GIF*" กลายเป็นหนึ่งในประเด็นที่กำลังได้รับความนิยมทางทวิตเตอร์ในขณะนั้น และมีการเขียนบทความข่าวถึงเหตุการณ์ครั้งนี้มากกว่า 50 บทความ สามปีถัดมา *โคลัมเบียเจอร์นัลลิสม์รีวิว* ตั้งข้อสังเกตว่าการโต้เถียงในประเด็นนี้ดูเหมือนจะขึ้นสู่จุดสูงสุดร่วมกับเหตุการณ์ดังกล่าว บริษัทเนยถั่วจิฟตอบทวีตหนึ่งซึ่งถามบริษัทรู้สึกอย่างไรหลังได้ฟังสุนทรพจน์ของวิลไฮต์ โดยระบุว่า "พวกเราคลั่งไคล้เขามากเลย!" เจ็ดปีให้หลัง จิฟจัดกิจกรรมเรียกความสนใจร่วมกับกิฟี ฐานข้อมูลไฟล์ภาพเคลื่อนไหวขนาดสั้น ทั้งสองบริษัทออกแถลงการณ์ร่วมโดยโต้แย้งว่าการออกเสียงที่ถูกต้องคือแบบ *g* หนัก และเปิดตัวเนยถั่วรุ่นผลิตจำกัดจำนวนซึ่งเปลี่ยนตัวสะกดชื่อยี่ห้อบนฉลากจาก *JIF* เป็น *GIF*

ในเดือนตุลาคม ค.ศ. 2013 *เดอะนิวยอร์กไทมส์* ได้รับเสียงวิพากษ์วิจารณ์เล็กน้อยทางสื่อสังคมหลังจากเผยแพร่บทความหนึ่งที่ขึ้นต้นว่า "*GIF* ซึ่งออกเสียงว่าจิฟ เป็นรูปแบบไฟล์ภาพบีบอัดที่คิดค้นขึ้นใน ค.ศ. 1987" บทความนั้นมีลิงก์ไปยังบทความก่อนหน้าของ *เดอะนิวยอร์กไทมส์* ที่มีรายงานเกี่ยวกับสุนทรพจน์ของวิลไฮต์และคำพูดที่เขากล่าวกับหนังสือพิมพ์ ในเดือนธันวาคม ค.ศ. 2013 อเล็กซ์ ทริเบก ผู้ดำเนินรายการเกมโชว์ทางโทรทัศน์ *เจพาร์ดี!* ดึงดูดความสนใจจากสื่อหลังจากคำใบ้สุดท้ายในตอนหนึ่งของรายการอ้างถึงความเห็นของวิลไฮต์เกี่ยวกับการออกเสียงคำว่า *GIF* ทริเบกอ่านคำตอบของผู้เข้าแข่งขันโดยใช้เสียง *g* เบา เมื่อคำว่า *GIF* ปรากฏเป็นคำตอบที่ถูกต้องของผู้เข้าแข่งขันทั้งสามคน ในอดีต ทริเบกออกเสียงคำนี้แบบเรียงตัวอักษรเพื่อแสดงตัวเป็นกลางในประเด็นโต้เถียงนี้

ในเดือนมิถุนายน ค.ศ. 2014 บารัก โอบามา ประธานาธิบดีสหรัฐในขณะนั้น ออกความเห็นว่าควรออกเสียงคำย่อนี้ด้วยเสียง *g* หนัก หลังประเด็นดังกล่าวผุดขึ้นมาระหว่างการสนทนากับเดวิด คาร์ป ผู้ก่อตั้งทัมเบลอร์ ไมลส์ คลี จาก *เดอะเดลีดอต* นำโพสต์หนึ่งที่บัญชีทัมเบลอร์ของทำเนียบขาวลงไว้เมื่อเดือนเมษายนปีก่อนหน้ามาทำให้เป็นจุดสนใจ ในโพสต์ดังกล่าวมีอินโฟกราฟิกเชิงขบขันพร้อมข้อความ "ภาพเคลื่อนไหว *GIF* (*g* หนัก)"

หมายเหตุ
--------

1. ↑  อังกฤษ: Choosy programmers choose "gif" or "jif"?
2. ↑  อังกฤษ: Choosy moms choose Jif.
3. ↑  อังกฤษ: IT'S PRONOUNCED "JIF" NOT "GIF"
4. ↑  อังกฤษ: We're nuts about him!; นอกจาก *nuts* จะแปลว่า 'ถั่ว' แล้ว ในสำนวนภาษาปากยังแปลว่า 'คลั่งไคล้, หลงใหล' ได้ด้วย
5. ↑  อังกฤษ: animated GIFs (hard "g")

อ้างอิง
-------

1. 1 2  "ศัพท์บัญญัติสำนักงานราชบัณฑิตยสภา". สำนักงานราชบัณฑิตยสภา. สืบค้นเมื่อ July 1, 2022.
2. 1 2 3 4  Greenfield, Rebecca (February 1, 2011). "Tech etymology: animated GIF". *The Atlantic*. เก็บจากแหล่งเดิมเมื่อ November 29, 2021. สืบค้นเมื่อ November 28, 2021.
3. ↑  Biersdorfer, J. D. (January 12, 2022). "How to make your own animated GIFs". *The New York Times*. เก็บจากแหล่งเดิมเมื่อ February 28, 2022. สืบค้นเมื่อ March 3, 2022.
4. 1 2 3 4 5 6 7  O'Leary, Amy (May 23, 2013). "Battle over *GIF* pronunciation erupts". *The New York Times*. เก็บจากแหล่งเดิมเมื่อ November 29, 2021. สืบค้นเมื่อ November 28, 2021.
5. 1 2  "How do you pronounce *GIF*?". *The Economist*. June 29, 2017. เก็บจากแหล่งเดิมเมื่อ November 29, 2021. สืบค้นเมื่อ November 28, 2021.
6. ↑  Webb, Tiger (August 9, 2018). "Is it pronounced *GIF* or *JIF*? And why do we care?". ABC News. เก็บจากแหล่งเดิมเมื่อ December 29, 2021. สืบค้นเมื่อ December 28, 2021.
7. ↑  Mercier, Jacques (June 12, 2016). "Faut-il dire «guif» ou «jif» ?". *Le Figaro* (ภาษาฝรั่งเศส). สืบค้นเมื่อ June 15, 2022.
8. ↑  Fagyal, Zsuzsanna; Kibbee, Douglas; Jenkins, Fred (2006). *French: A Linguistic Introduction*. Cambridge University Press. p. 44. ISBN 978-0-521-82144-5.
9. ↑  Dumazet, Mathilde (June 30, 2017). "La prononciation du mot GIF dépend du pays dans lequel vous habitez" [The pronunciation of the word *GIF* depends on the country you live in]. *Slate* (ภาษาฝรั่งเศส). เก็บจากแหล่งเดิมเมื่อ February 18, 2022. สืบค้นเมื่อ February 21, 2022.
10. ↑  Ryding, Karin C. (June 2014). "Arabic phonology". *Arabic: A Linguistic Introduction*. Cambridge University Press. pp. 18–19. doi:10.1017/CBO9781139151016. ISBN 9781139151016. OL 34503724M.
11. 1 2  "gif". *Det Norske Akademis ordbok* (ภาษานอร์เวย์). Norwegian Academy for Language and Literature. สืบค้นเมื่อ April 12, 2022.
12. ↑  Kristoffersen, Gjert (December 15, 2007). "Word phonology". *The Phonology of Norwegian*. *The Phonology of the World's Languages*. Oxford University Press. p. 112. ISBN 9780199229321.
13. ↑  Dow, Michael (August 31, 2020). "It's *gif* and *gif*: The English lexicon goes both ways". *mcdowlinguist.github.io*. เก็บจากแหล่งเดิมเมื่อ October 4, 2020. สืบค้นเมื่อ December 28, 2021.
14. 1 2  McCulloch, Gretchen (December 24, 2021). "Why the pronunciation of *GIF* really can go either way". *Mental Floss*. เก็บจากแหล่งเดิมเมื่อ December 24, 2021. สืบค้นเมื่อ December 24, 2021.
15. ↑  van der Meulen 2019, pp. 46, 49.
16. 1 2 3  van der Meulen 2019, p. 46.
17. 1 2  Locker, Melissa (February 26, 2020). "Here's a timeline of the debate about how to pronounce *GIF*". *Time*. เก็บจากแหล่งเดิมเมื่อ March 1, 2022. สืบค้นเมื่อ March 3, 2022.
18. ↑  Rodriguez, Salvador (June 15, 2012). "GIF's 25th birthday: Is it pronounced *gif* or *jif*?". *Los Angeles Times*. เก็บจากแหล่งเดิมเมื่อ November 29, 2021. สืบค้นเมื่อ March 3, 2022.
19. ↑  Hatfield, Daemon (May 2, 2017). "Most people pronounce GIF as *ghif*". *IGN*. เก็บจากแหล่งเดิมเมื่อ November 12, 2020. สืบค้นเมื่อ March 3, 2022.
20. ↑  van der Meulen 2019, p. 49.
21. 1 2  Chan, Casey (May 21, 2013). "The creator of the GIF says it's pronounced *JIF*. He is wrong". *Gizmodo*. เก็บจากแหล่งเดิมเมื่อ November 29, 2021. สืบค้นเมื่อ November 28, 2021.
22. 1 2 3  van der Meulen 2019, p. 48.
23. ↑  Buck, Stephanie (October 21, 2014). "70 percent of people worldwide pronounce *GIF* with a hard *g*". *Mashable*. เก็บจากแหล่งเดิมเมื่อ December 23, 2021. สืบค้นเมื่อ December 24, 2021.
24. ↑  van der Meulen 2019, p. 47.
25. ↑  "Developer survey results". *Stack Overflow*. 2017. เก็บจากแหล่งเดิมเมื่อ February 18, 2022. สืบค้นเมื่อ February 21, 2022.
26. ↑  "GIF". *Dictionary.com Unabridged*. Random House. สืบค้นเมื่อ November 28, 2021.
27. ↑  "GIF". *Cambridge Dictionary* (Online). เก็บจากแหล่งเดิมเมื่อ February 27, 2014. สืบค้นเมื่อ February 19, 2014.
28. ↑  "GIF". *Merriam-Webster* (Online). เก็บจากแหล่งเดิมเมื่อ October 22, 2013. สืบค้นเมื่อ June 6, 2013.
29. ↑  "GIF". *Lexico* (Online). Oxford University Press. เก็บจากแหล่งเดิมเมื่อ October 12, 2014. สืบค้นเมื่อ October 7, 2014.
30. ↑  The New Oxford American Dictionary 2005, p. 711.
31. ↑  Oxford Dictionary of English 2010, p. 737.
32. ↑  "gif". *Petit Robert* (Online) (ภาษาฝรั่งเศส). Dictionnaires Le Robert. สืบค้นเมื่อ March 18, 2022.
33. ↑  "gif". *Petit Larousse* (Online) (ภาษาฝรั่งเศส). Éditions Larousse. สืบค้นเมื่อ March 18, 2022.
34. 1 2  Gross, Doug (May 22, 2013). "It's settled! Creator tells us how to pronounce *GIF*". CNN. เก็บจากแหล่งเดิมเมื่อ March 1, 2022. สืบค้นเมื่อ March 3, 2022.
35. 1 2  Perlman, Merrill (July 18, 2016). "The great GIF debate". *Columbia Journalism Review*. เก็บจากแหล่งเดิมเมื่อ November 30, 2020. สืบค้นเมื่อ March 3, 2022.
36. ↑  van der Meulen 2019, p. 45.
37. ↑  Ritzen, Stacey (February 25, 2020). "Jif peanut butter and Giphy have joined forces on how to pronounce *GIF*". *The Daily Dot*. เก็บจากแหล่งเดิมเมื่อ November 28, 2021. สืบค้นเมื่อ November 28, 2021.
38. 1 2  Bump, Philip (October 22, 2013). "If you pronounce GIF with a hard *g*, you must be new to the internet". *The Atlantic*. เก็บจากแหล่งเดิมเมื่อ June 16, 2014. สืบค้นเมื่อ November 28, 2021.
39. ↑  Rothberg, Daniel (December 4, 2013). "*Jeopardy* wades into *GIF* pronunciation battle". *Los Angeles Times*. เก็บจากแหล่งเดิมเมื่อ November 28, 2021. สืบค้นเมื่อ November 28, 2021.
40. ↑  Dewey, Caitlin (December 4, 2013). "*Jeopardy* has conclusively settled the *GIF* pronunciation war". *The Washington Post*. เก็บจากแหล่งเดิมเมื่อ March 4, 2022. สืบค้นเมื่อ March 3, 2022.
41. ↑  Klee, Miles (June 13, 2014). "Obama to America: Pronounce *GIF* with a hard *g*". *The Daily Dot*. เก็บจากแหล่งเดิมเมื่อ November 28, 2021. สืบค้นเมื่อ November 28, 2021.

### บรรณานุกรม

* van der Meulen, Marten (May 22, 2019). "Obama, SCUBA or gift?: Authority and argumentation in online discussion on the pronunciation of GIF". *English Today*. **36** (1): 45–50. doi:10.1017/S0266078419000142.
* McKean, Erin, บ.ก. (2005). *The New Oxford American Dictionary* (2nd ed.). Oxford: Oxford University Press. ISBN 978-0-19-517077-1. OCLC 123434455.
* Stevenson, Angus, บ.ก. (2010). *Oxford Dictionary of English* (3rd ed.). Oxford: Oxford University Press. ISBN 978-0-19-957112-3. OCLC 729551189.